Henri Jules Jean Geoffroy (Marennes, 1853-París, 1924) fou un pintor francès. Aprenent del litògraf Eugène Levasseur, va estudiar a l'École des beaux-arts de París. El 1871 va entrar al taller de Léon Bonnat, paisatgista i pintor de temes històrics que havia estat professor de l'École i en el taller del qual van treballar artistes joves com Toulouse-Lautrec. El 1876 va conèixer Pierre-Jules Hetzel –editor d'Honoré de Balzac, Victor Hugo i Jules Verne– i va començar a fer il·lustracions per a llibres infantils. Paral·lelament a la seva carrera d'il·lustrador, va exposar al "Salon de la Société des artistes français". El 1881 va rebre una menció d'honor per "La petita classe" i el 1883 la medalla de tercera classe per "Els desgraciats". Així mateix va guanyar la medalla d'or a l'Exposició Universal de París (1900) amb l'obra Sortida de l'escola de pàrvuls.